Appel iværksat den 16. august 2022 af Det Forenede Kongerige Storbritannien og Nordirland til prøvelse af dom afsagt af Retten (Anden Udvidede Afdeling) den 8. juni 2022 i de forenede sager T-363/19 og T-456/19, Det Forenede Kongerige og ITV mod Kommissionen

(Sag C-555/22 P)

(2022/C 441/11)

Processprog: engelsk

Parter

Appellanter: Det Forenede Kongerige Storbritannien og Nordirland (ved L. Baxter, som befuldmægtiget, P. Baker, KC, og barrister T. Johnston)

De andre parter i appelsagen: Europa-Kommissionen, ITV plc, LSEGH (Luxembourg) Ltd, London Stock Exchange Group Holdings (Italy) Ltd

Appellanterne har nedlagt følgende påstande

— Den appellerede dom ophæves i sin helhed, og Det Forenede Kongerige gives medhold i sine påstande for Retten.

— Subsidiært ophæves den appellerede dom i sin helhed, og sagen hjemvises til Retten med henblik på, at denne træffer endelig afgørelse.

— Europa-Kommissionen tilpligtes at betale omkostningerne i denne appelsag og i sagen for Retten.

Anbringender og væsentligste argumenter

Appellanten har til støtte for appellen fremsat fem anbringender.

For det første begik Retten en retlig fejl og tilsidesatte EU-retten, fordi den gengav de underliggende faktiske omstændigheder ukorrekt og foretog en retligt ukorrekt kvalificering heraf, da den konkluderede, at referenceordningen var Det Forenede Kongeriges bestemmelser om kontrollerede udenlandske selskaber.

For det andet begik Retten en retlig fejl, da den fastslog, at Det Forenede Kongeriges bestemmelser om kontrollerede udenlandske selskaber resulterede i en fordel. Denne retlige fejl var resultatet af urigtige gengivelser og ukorrekte kvalificeringer af de faktiske omstændigheder i forhold til betydningen af ledelsesopgaver i Det Forenede Kongeriges bestemmelser om kontrollerede udenlandske selskaber og forholdet mellem chapter 5 og 9.

For det tredje begik Retten en retlig fejl ved vurderingen af målet med og selektiviteten ved Det Forenede Kongeriges bestemmelser om kontrollerede udenlandske selskaber. Den appellerede dom indeholder gentagne ukorrekte gengivelser og/eller åbenbare forståelsesfejl med hensyn til betydningen af ledelsesopgaver i Det Forenede Kongeriges bestemmelser om kontrollerede udenlandske selskaber og forholdet mellem chapter 5 og 9 heri. Der foretages heller ikke i den appellerede dom en gengivelse eller vurdering af de vigtigste elementer i Det Forenede Kongeriges anbringender, hvilket indebærer en tilsidesættelse af begrundelsespligten.

For det fjerde undlod Retten at tage stilling til Det Forenede Kongeriges argument, om at sondringen i Kommissionens afgørelse (1) mellem ledelsesopgaver i Det Forenede Kongerige og kapital med tilknytning til Det Forenede Kongerige var irrationel og i strid med begrundelsespligten. Endvidere forkastede Retten begrundelsen om administrativ gennemførlighed af to årsager vedrørende den angivelige mangel på beviser for Retten, begge savnede grundlag, og begge involverede en klar urigtig gengivelse af de faktiske omstændigheder fremlagt for Retten.

For det femte indeholder Rettens begrundelse en klar retlig fejl vedrørende kravet om etableringsfrihed og betydningen af dom af 12. september 2006, Cadbury Schweppes og Cadbury Schweppes Overseas, C-196/04, EU:C:2006:544, (herefter »Cadbury Schweppes-sagen«), som udgør en manglende hensyntagen til denne sag. Rettens konklusion om dette spørgsmål viser flere fejl. For det første er den baseret på en misforståelse af ledelsesopgaver i Det Forenede Kongeriges bestemmelser om kontrollerede udenlandske selskaber. For det andet synes Retten at have lagt til grund, at Det Forenede Kongerige anvendte et rent geografisk system. For det tredje gengiver eller behandler denne del af den appellerede dom ikke de materielle argumenter fremført af Det Forenede Kongerige med hensyn til betydningen af retspraksis efter Cadbury Schweppes-sagen for udformningen af denne medlemsstats bestemmelser om kontrollerede udenlandske selskaber.

(1) Kommissionens afgørelse (EU) 2019/1352 af 2.4.2019 om Det Forenede Kongeriges statsstøtte (SA.44896) vedrørende skattefritagelse for koncernintern finansiering for kontrollerede udenlandske selskaber (EUT 2019, L 216, s. 1).